РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 21

от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 18 септември 2019 г.

Днес, 18 септември 2019 г.  от 13,00 часа, се проведе заседание на Комисия „Съдебна карта, натовареност и съдебна статистика”  към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА 
АТАНАСКА ДИШЕВА - отсъства
БОРЯНА ДИМИТРОВА   
ДРАГОМИР КОЯДЖИКОВ  
КРАСИМИР ШЕКЕРДЖИЕВ - отсъства  	

От администрацията на Висшия съдебен съвет присъстват експертните сътрудници към комисията: Красимира Василева – началник отдел „ПОНД“ в дирекция  „Правна“, Румен Митев – началник отдел „САОД“ в дирекция „ИТСС“ и Галина Хаджиева – старши експерт в отдел „САОД“ в дирекция „ИТСС“.

Заседанието протече при следния дневен ред, предварително обявен за 18.09.2019 г., от 14,00 ч.: 

1. Писмо вх. № ВСС-9516/30.07.2019 г. на административния ръководител на  Районен съд – Провадия относно увеличаване на щатната численост с 1 (една) щатна длъжност „съдия“ в Районен съд – Провадия.
2. Обсъждане на постъпило заявление за преместване по реда на чл. 194, ал. 1 от ЗСВ в Софийски районен съд, във връзка откритата процедура с решение на СК на ВСС по т.29, протокол № 24/23.07.2019 г. от Районен съд – Стара Загора в Софийски районен съд. 
3. Искане вх. № ВСС-8684/10.07.2019 г. от административните ръководители на Софийски градски съд и Софийски районен съд за провеждане на процедура за преназначаване на 10 (десет) съдии по реда на чл. 194, ал. 1 от ЗСВ. (отложена с решение по т.4.9. от протокол № 18/10.07.2019г. на КСКНСС) 
4. Обобщени статистически таблици за дейността на съдилищата за първото полугодие на  2019 година.
5. Проект на анализи на натовареността на военните съдилища за 2017 г. и 2018 г., изготвени  съгласно решение на КСКНСС  по  протокол №  19/17.07.2019 г.
6. Предложение  вх. №  ВСС-10957/10.09.2019 г. от Красимир Викторов Сотиров - съдия в Районен съд – Карнобат за откриване на процедура по реда на чл. 194, ал. 1 от ЗСВ за преназначаване на един съдия от Районен съд –Карнобат в Софийски районен съд.
7. Предложение вх. № ВСС-10817/04.09.2019 г. от Филип Савов - съдия в Софийски районен съд за решаване на проблеми при практическо изпълнение на задълженията на съдилищата по чл. 64 от ЗСВ, относно публикуване на съдебни актове по частни жалби.
8. Писмо вх. №  ВСС-11089/13.09.2019 г. от административния ръководител на Районен съд – Перник  относно искане за решаване на проблема със свръхнатовареността  на Гражданско отделение в РС – Перник.
9. Предложение на административния ръководител на Районен съд – Нова Загора  относно прекратяване командироването в Софийски районен съд на Сава Шишенков - съдия в РС – Нова Загора. (вх.№ ВСС-11029/12.09.2019г.)

          По дневния ред: 

1.ОТНОСНО: Писмо вх. № ВСС-9516/30.07.2019 г. на административния ръководител на  Районен съд – Провадия относно увеличаване на щатната численост с 1 (една) щатна длъжност „съдия“ в Районен съд – Провадия.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

1.1. Да се изиска становище от административния ръководител на Окръжен съд – Варна относно необходимостта от устройване на младшите съдии от ОС – Варна с изтичащ срок на назначение по чл. 240 от ЗСВ през месец юли 2020 г. и назначаването им на длъжност „съдия“ в районните съдилища от съдебния район.

1.2. Отлага разглеждането на точката за следващо заседание на Комисията, след получаване на становището от административния ръководител на Окръжен съд – Варна.

2. ОТНОСНО: Обсъждане на постъпило заявление за преместване по реда на чл. 194, ал. 1 от ЗСВ в Софийски районен съд, във връзка откритата процедура с решение на СК на ВСС по т.29, протокол № 24/23.07.2019 г. от Районен съд – Стара Загора в Софийски районен съд.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

2.1. Предлага на Съдийската колегия на ВСС, на основание чл. 194, ал. 1 от ЗСВ, да закрие 1 (една) щатна длъжност „съдия“ в Районен съд – Стара Загора и да разкрие 1 (една) щатна длъжност „съдия“ в Софийски районен съд, Гражданско отделение, считано от датата на встъпване в длъжност.
 
         2.1.1. Предлага на Съдийската колегия на ВСС, на основание чл. 194, ал. 1 ЗСВ, да преназначи Никола Динков Кънчев - съдия в Районен съд – Стара Загора, на длъжност „съдия“ в Софийски районен съд, Гражданско отделение, с ранг „съдия в ОС“, считано от датата на встъпване в длъжност.

Мотиви: С решение на Съдийската колегия на ВСС  по протокол № 24/23.07.2019 г. е открита процедура  за преназначаване на 1 (един) съдия  по реда на чл. 194, ал. 1 от ЗСВ от Районен съд – Стара Загора в Софийски районен съд. За решението на Съдийската колегия на ВСС административният ръководител на РС – Стара Загора е уведомил по надлежния ред всички съдии от органа, както и за възможността в 7-дневен срок да подадат заявления за участие в процедурата по чл. 194, ал. 1 от ЗСВ. В срока е подадено едно заявление за преместване от съдия Никола Динков Кънчев.
Видно от статистическите данни за 2018 г. РС – Стара Загора (при щатна численост от 21 щ.бр.) е с натовареност по щат на един съдия месечно 39,49 бр. постъпили дела, при средна 36,53 и 43,27 бр. дела за разглеждане, при средна - 40,38. Натовареността на съдиите от Гражданско отделение (13 бр.)  е 42,14 бр. постъпили дела и 46,13 бр. дела за разглеждане. Следва да се отбележи факта, че от 6 574 постъпили през годината граждански дела, заповедните производства представляват 61% от тях.
Спрямо 2017 г. постъплението на делата в  РС – Стара Загора е намалял с 6%, а натовареността по щат е паднала с 3 дела месечно на един съдия.
От друга страна Софийски районен съд остава най-натоварения ОСВ през последните години и Съдийската колегия към Висшия съдебен съвет е предприела редица мерки за справяне с кадровия дефицит на съда. Провеждането на процедура за преназначаване на съдии по реда чл. 194, ал. 1 ЗСВ остава най-бързият законово установен механизъм за регулиране на натовареността.
За 2018 г. натовареността по щат в Софийски районен съд е 63,14 бр. дела за разглеждане месечно от един съдия при 64,69 бр. за 2017 г. и 59,34 бр. за 2016 г., по постъпления на делата данните са следните: за 2018 г. - 44,64 бр., за 2017 г. - 47,58 бр. и за 2016 г. - 44,20 бр. Натовареността за 2018 г. на гражданските съдии в СРС е 50,81 бр. постъпили дела и 72,95 бр. дела за разглеждане.
При закриване на 1 (една)  щатна длъжност за съдия натовареността на един съдия месечно в РС – Стара Загора ще се промени на 41,47 брой постъпили дела при средна за нивото 36,53 бр. и 45,43 брой дела за разглеждане, при средна 40,38 бр., т.е. след намаляване на щатната численост натовареността остава по-ниска от тази на СРС, която след разкриването на 1 (една) щатна длъжност за съдия ще се промени на: 42,66 бр. постъпили дела и 60,35 бр. дела за разглеждане.
Имайки предвид високата натовареност на гражданските съдии в СРС и факта, че процедурата цели обезпечаване именно на Гражданско отделение, Комисията намира, че са налице необходимите предпоставки, за съкращаване на 1 (една) заета щатна длъжност „съдия“ по реда на чл. 194, ал. 1 ЗСВ от Районен съд – Стара Загора и разкриването й съответно в Софийски районен съд, Гражданско отделение, и преназначаването на съдия Никола Динков Кънчев в Софийски районен съд.

2.2. Предлага на Съдийската колегия на ВСС, да възложи на преназначения магистрат да изготви съдебните актове по обявените за решаване дела.

2.3. Изпраща, на основание чл. 22, ал. 2, т. 5 от Правилата за работа на Съдийската колегия на ВСС, решението на Комисията по атестирането и конкурсите към Съдийската колегия на ВСС, за становище.

2.4. Предложението по т. 2.1. и т. 2.2. да се внесе в заседание на Съдийската колегия на ВСС, за разглеждане и произнасяне, след предоставяне на становище от Комисията по атестирането и конкурсите към Съдийската колегия на ВСС.

3. ОТНОСНО: Искане вх. № ВСС-8684/10.07.2019 г. от административните ръководители на Софийски градски съд и Софийски районен съд за провеждане на процедура за преназначаване на 10 (десет) съдии по реда на чл. 194, ал. 1 от ЗСВ. (отложена с решение по т.4.9. от протокол № 18/10.07.2019г. на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

3.1. Отлага разглеждането на точката  за следващо заседание на Комисията, с оглед необходимостта от обсъждане на допълнителни материали.

3.2. Да се изиска от административния ръководител на Софийски районен съд, да предостави за следващо заседание на Комисията информация за първото шестмесечие на 2019 г. относно: 
- Броя на образуваните и свършени дела по видове, по отделения, включително по съдии и състави;
- Справка за броя на нерешените дела образувани преди 01.01.2015 г., както и броя на спрените такива;
- Разпределението  на съдиите по отделения и състави.

4. ОТНОСНО: Обобщени статистически таблици за дейността на съдилищата за първото полугодие на 2019 година. 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

4.1. Приема за сведение обобщените статистически таблици за дейността на апелативните, специализираните, военните, окръжните, районните и административните съдилища за първото полугодие на 2019 година, изготвени съгласно чл. 30, ал. 5, т. 13 от Закона за съдебната власт.    

4.2. Внася обобщените статистически таблици по т.4.1 в заседанието на Съдийската колегия на Висшия съдебен съвет, насрочено за 24.09.2019 г.

4.3. Предлага на Съдийската колегия на ВСС да приеме следното решение:
            
ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ПРИЕМА обобщени статистически таблици за дейността на апелативните, специализираните, военните, окръжните, районните и административните съдилища за първото полугодие на 2019 година, изготвени съгласно чл. 30, ал. 5, т. 13 от Закона за съдебната власт.    

2. Обобщените статистически таблици за дейността на съдилищата за първото полугодие на 2019 г. ДА СЕ ПУБЛИКУВА на интернет-страницата на Висшия съдебен съвет в раздел „Съдебна статистика“.

5. ОТНОСНО: Проект на анализи на натовареността на военните съдилища за 2017 г. и 2018 г., изготвени  съгласно решение на КСКНСС  по  протокол №  19/17.07.2019 г.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

5.1. Отлага разглеждането на точката  за следващо заседание на Комисията.
         
5.2. Насрочва работна среща на участниците от състава на сформираната с решение на Съдийската колегия на ВСС по протокол № 23/16.07.2019 г. работната група за изготвяне на анализ на степента  на натовареност на военните съдилища, която ще се проведе на 10.10.2019 г. от 14,00 ч. в сградата на ВСС, гр.София ул.“Екзарх Йосиф“ № 12.
  
5.3. Да се уведомят всички участници от работната група, като им бъдат изпратени събраните до момента материали.

5.4. Изпраща решението по т. 5.2. на Комисия „Бюджет и финанси“ към Пленума на ВСС, Комисия „Управление на собствеността“ към Пленума на ВСС и на Комисия „Съдебна администрация“ към Съдийската колегия на ВСС, за сведение.

6. ОТНОСНО: Предложение  вх. №  ВСС-10957/10.09.2019 г. от Красимир Викторов Сотиров - съдия в Районен съд – Карнобат за откриване на процедура по реда на чл. 194, ал. 1 от ЗСВ за преназначаване на един съдия от Районен съд – Карнобат в Софийски районен съд.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

6.1. Изразява отрицателно становище относно направеното предложение от Красимир Викторов Сотиров - съдия в Районен съд – Карнобат за откриване на процедура за преназначаване на един съдия по реда на чл. 194, ал. 1 от ЗСВ от Районен съд – Карнобат в Софийски районен съд.

Мотиви: В Районен съд – Карнобат средната годишната натовареност от последните три години (2016 г. – 2018 г.) по брой дела за разглеждане е 34,51 бр. дела месечно на 1 съдия при средна 39,76 бр., а по брой постъпили дела – 31,61 бр. при средна за нивото – 36,04 бр. Съгласно анализа на натовареността на съдилищата за 2018 г. съдът е в категорията на средно натоварените съдилища.  Към 31.12.2018 г. щатната численост на съда е от 5 съдии, натовареността по брой дела за разглеждане за 2018 г. (последния годишен отчетен период) е 36,30 бр., а по постъпили дела – 32,72 бр. За да бъде налице възможност за прилагане на процедура за преместване по реда на чл. 194 ал. 1 от ЗСВ, Комисията счита, че след съкращаване на 1 щ. бр. натовареността на органа не трябва да надвишава средната стойност за нивото. В случая при съкращаване на 1 (една) щатна длъжност „съдия“ в Районен съд – Карнобат на годишна база, натовареността ще се промени на 45,38 бр. дела за разглеждане при средна 40,38 бр. и 40,90 бр. постъпили дела при средна 36,53 бр. На база полугодие данните са следните: За първото шестмесечие на 2019 г. натовареността по щат по брой дела за разглеждане е 37,87 бр. дела месечно на един съдия при средна 44,87 бр., а по брой постъпили дела – 32,00 бр. при средна за нивото – 35,67 бр. При съкращаване на 1 (една) щатна длъжност „съдия“ натовареността ще се промени на 47,33 бр. дела за разглеждане  при средна 44,87 бр. и 40,00 бр. постъпили дела при средна 35,67 бр. За първото шестмесечие на 2019 г. действителната натовареност на съда по брой дела за разглеждане е 63,11 бр. месечно на един съдия при средна за нивото - 52,42 бр., по брой постъпили дела - 53,33 бр. при средна - 41,67 бр. т.е към момента съдът работи при висока натовареност. 
С оглед изложените статистически данни за натовареността на Районен съд – Карнобат за 2018 г. и I-во шестмесечие на 2019 г., Комисията счита, че не са налице предпоставки за провеждане на процедура за преместване по реда на чл. 194, ал. 1 от ЗСВ от Районен съд – Карнобат в Софийски районен съд.

6.2. Предлага на Съдийската колегия към ВСС да приеме следните решения:

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:

1. ОСТАВЯ БЕЗ УВАЖЕНИЕ направеното предложение от Красимир Викторов Сотиров - съдия в Районен съд – Карнобат за откриване на процедура за преназначаване на един съдия по реда на чл. 194, ал. 1 от ЗСВ от Районен съд – Карнобат в Софийски районен съд.

2.  ИЗПРАЩА решението по т. 1 на Красимир Викторов Сотиров - съдия в Районен съд – Карнобат, за сведение.

6.3. Изпраща, на основание чл. 22, ал. 2, т. 5 от Правилата за работа на Съдийската колегия на ВСС, решението на Комисията по атестирането и конкурсите към Съдийската колегия на ВСС, за становище.

6.4. Предложението по т. 6.2. да се внесе в заседание на Съдийската колегия на ВСС, за разглеждане и произнасяне, след предоставяне на становище от Комисията по атестирането и конкурсите към Съдийската колегия на ВСС.

7. ОТНОСНО: Предложение вх. № ВСС-10817/04.09.2019 г. от Филип Савов - съдия в Софийски районен съд за решаване на проблеми при практическо изпълнение на задълженията на съдилищата по чл. 64 от ЗСВ, относно публикуване на съдебни актове по частни жалби.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
       
7.1. Предлага на Комисията по правни въпроси към Пленума на ВСС да предприеме необходимите действия за изменение на решение по т.25 от протокол № 42/29.10.2009 г. на ВСС, съобразно актуалната нормативна уредба.

Мотиви: През 2009г. е реализиран партньорски проект с предмет: „Консултативен форум на Районните съдилища“, осъществен с финансовата подкрепа на ОПАК, съфинансиран от ЕС, чрез Европейския социален фонд. Общата цел на проекта е била насочена към подобряване взаимодействието и координацията между районните съдилища, както и между тях и Висш съдебен съвет (ВСС) и с цел по-доброто им функциониране и засилване на ролята на районните съдилища в процеса на реализирането на ефективна и положителната реформа в съдебната система, ползваща се с доверие и подкрепа на местно ниво за отстояване на принципите на прозрачност, публичност и отчетност на съдебната система. В рамките на тази обща цел е извършен анализ на проблемите при прилагането на чл.64 от Закона за съдебната власт (ЗСВ) и практическото изпълнение на задълженията на съдилищата, свързани с публикуването на съдебните актове.
    Съгласно действащата към онзи момент редакция на чл.64, ал.1 от ЗСВ (обн.-ДВ,бр.81 от 2007г.) на всеки три месеца актовете на съдилищата се публикуват на страницата на съответния съд в интернет при спазване на Закона за защита на личните данни и Закона за защита на класифицираната информация, а ал.2 ограничава действието на задължението на съдилищата като постановява да не се публикуват мотивите към актовете по дела, засягащи гражданския и здравния статус на лицата.
Един от направените изводи при изготвяне на анализа е основан на вмененото от Конституцията на Република България основно правомощие на съдилищата да осъществяват правораздавателна дейност от което следва, че на публикуване би следвало да подлежат само и единствено актовете на правораздаване. Съгласно съдебната теория и съдебната практика, съдилищата правораздават в защита и санкция на спорни граждански и наказателни отношения, като постановяваните от тях правораздавателни актове винаги се ползват със силата на присъдено нещо и посредством тях се възстановява законността. Сочи се, че този извод се налага и от целите на нормата на чл.64 от ЗСВ, че не трябва да се публикуват съдебни актове, които не дават крайния резултат от разглеждането на един съдебен процес и онези които нямат да способстват за оповестяване на практиката на съдилищата в България. Това са актове по движението на делата, които не слагат край или не препятстват развитието на производството /например по администрирането на производството с разпоредителни актове, по допускане и събиране на доказателства, налагане на глоби и др./ В тази връзка е счетено, че следва да се изключат и актовете, постановени в едностранни охранителни производства и актовете постановени по частни наказателни дела и частни граждански дела.
В резултат на изложените аргументи работна група към проекта е внесла във ВСС конкретни предложения касаещи публикуването на съдебните актове и по-конкретно, че:
- следва да се публикуват всички съдебни актове на правораздаване и онези, които слагат край или препятстват по-нататъшното развитие на производството. 
- не подлежат на публикуване съдебните актове, които са постановени по частни граждански, частни наказателни и охранителни производства с изключение на тези, които слагат край или препятстват по-нататъшното развитие на производството /например определение по чл.243 и чл.244 от НПК – се публикуват/.
Въз основа на така направеното предложение ВСС е взел решение по протокол №42/29.10.2009г., т.25, с което е дал подробни указания свързани с публикуването на съдебните актове. Съгласно т. 25.2. от цитираното решение се публикуват всички съдебни актове на правораздаване и онези, които слагат край или препятстват по-нататъшното развитие на производството. С т.25.3 ВСС е приел да не се публикуват съдебни актове, постановени по охранителни, частни граждански и частни наказателни производства, с изключение на тези, които слагат край или препятстват по-нататъшното развитие на производството /например определение по чл.243 и чл.244 от НПК – се публикуват/.
До момента ЗСВ е претърпял няколко редакции в частта регламентираща задълженията на съдилищата да публикуват съдебните си актове, като съгласно актуалната уредба на чл.64 от ЗСВ законодателят изрично вече е посочил кои актове на съдилищата не се публикуват на страницата на съответния съд. Съгласно чл.64, ал.1 от ЗСВ (Изм. - ДВ, бр. 33 от 2009 г., доп., бр. 63 от 2017 г., в сила от 5.11.2017 г., изм., бр. 17 от 2019 г.) актовете на съдилищата, с изключение на тези по наказателни дела, с които подсъдимият е осъден да изтърпи съответно наказание, се публикуват незабавно след постановяването им на интернет страницата на съответния съд при спазване изискванията за защита на личните данни и Закона за защита на класифицираната информация. Видно от действащата редакция на нормата е, че понастоящем вече тя изчерпателно сочи изключения на актовете, които не следва да бъдат публикувани, което прави приетото през 2009г. решение на ВСС незаконосъобразно. Поради изложените аргументи същото следва да бъде съобразено с актуалната нормативната уредба.

7.2. Изпраща предложение вх.№ ВСС-10817/04.09.2019г. от Филип Савов - съдия в Софийски районен съд на  Комисията по правни въпроси към Пленума на ВСС, по компетентност 

         7.3. Да се изпрати решението на комисията на Филип Савов - съдия в Софийски районен съд, за сведение.

8. ОТНОСНО: Писмо вх. №  ВСС-11089/13.09.2019 г. от административния ръководител на Районен съд – Перник  относно искане за решаване на проблема със свръхнатовареността  на Гражданско отделение в РС – Перник.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

8.1. Приема за сведение писмо вх. № ВСС-11089/13.09.2019 г. от  административния ръководител на Районен съд – Перник.

8.2. Указва на административния ръководител на Окръжен съд – Перник, да упражни  правомощията си по чл. 86, ал. 1, т. 12 във връзка с чл. 81, ал.1 от ЗСВ, като предприеме необходимите действия по командироване на съдии от съдебния район за решаване на проблема със свръхнатовареността на Гражданско отделение в РС – Перник.

8.3. Да се изпрати решението на комисията по т. 8.2. на административния ръководител на Окръжен съд – Перник, за сведение и изпълнение.

8.4. Да се изпрати решението на комисията на административния ръководител на Районен съд – Перник, за сведение.

9. ОТНОСНО: Предложение на административния ръководител на Районен съд – Нова Загора  относно прекратяване командироването в Софийски районен съд на Сава Шишенков - съдия в РС – Нова Загора. (вх.№ ВСС-11029/12.09.2019г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

9.1. Намира за основателно предложението на административния ръководител на Районен съд – Нова Загора относно прекратяване командироването в Софийски районен съд на Сава Милков Шишенков – съдия в РС – Нова Загора 

Мотиви:  Съгласно приетия с решение по Протокол № 20/25.06.2019 г. от Съдийската колегия на ВСС Анализ за натовареността на съдилищата за 2018 г., натовареността по щат на съдиите от Районен съд – Нова Загора е най-висока след тази на Софийски районен съд, като същата е 61,00 бр. дела за разглеждане месечно на един съдия при средна за нивото – 40,08 бр., а по постъпили дела – 56,83 бр. при средна – 36,25 бр. С оглед високата натовареност  Пленумът на ВСС с решение  по протокол № 14/27.06.2019 г. разкри 1 (една) нова щатна длъжност „съдия“ в Районен съд – Нова Загора. От данните за дейността на съда за I-во полугодие на 2019 г. е видно следното: в съда за постъпили 1 161 бр. дела, като прибавим към тях 249 нерешени дела от предходен период, то общо делата за разглеждане са 1 410 бр., от които 1 102 бр. граждански дела и 308 бр. наказателни дела. В съда няма разделение на съдиите по материи. Натовареността по щат на Районен съд – Нова Загора към 30.06.2019 г. е около средната - по брой постъпили дела е 38,70 бр. при средна за нивото - 35,71 бр., а по дела за разглеждане – 47,00 бр. при средна – 44,92 бр. В действителност през цялото шестмесечие две от съдийските длъжности остават незаети, което създава дисбаланс в работата на съда, поради което действителната натовареност на съдите отново е една от най-високите в районните съдилища – по брой дела за разглеждане тя е 78,33 бр., при средна за нивото – 52,42 бр., а по брой постъпили дела – 64,50 бр., при средна – 41,67 бр. Тази висока натовареност на съдиите в Районен съд – Нова Загора, мотивира от допълнително кадрово обезпечаване, което може да се осъществи при прекратяване командироването на съдия Сава Милков Шишенков в Софийски районен съд.
Във връзка с горното Комисията счита за основателно да предложи на Съдийската колегия на ВСС да упражни правомощието си по чл. 30, ал. 5, т. 18 от ЗСВ и да прекрати командироването в Софийски районен съд на Сава Милков Шишенков - съдия в Районен съд – Нова Загора.
   
9.2. Внася предложението на административния ръководител на Районен съд – Нова Загора за прекратяване на командироването Сава Милков Шишенков - съдия в Районен съд – Нова Загора, за разглеждане от Съдийската колегия на Висшия съдебен съвет на заседанието, насрочено за 01.10.2019 г.

9.3. Предлага на Съдийската колегия на ВСС да приеме следното решение:
ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И :

1. Прекратява командироването в Софийски районен съд на Сава Милков Шишенков - съдия в Районен съд – Нова Загора.

ПРЕДСЕДАТЕЛ НА
						КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“:         

ДАНИЕЛА МАРЧЕВА
Изготвил:
Камелия Любенова: ………………………
техн. сътрудник КСКНСС

Съгласували:
Красимира Василева: ………………………
н-к отдел  ПОНД
Румен Митев: ………………………………
н-к отдел СОАД
Галина Хаджиева: ………………………
ст. експерт, отдел СОАД